ระเบียบกรุงเทพมหานครระเบียบกรุงเทพมหานครว่าด้วยกลุ่มสถานศึกษาฝึกอาชีพกรุงเทพมหานครพ.ศ.2542--------------- โดยที่เห็นเป็นการสมควรวางระเบียบกรุงเทพมหานครว่าด้วยกลุ่มสถานศึกษาฝึกอาชีพกรุงเทพมหานครเพื่ออำนวยประโยชน์ด้านพัฒนาการเรียนการสอนให้มีประสิทธิภาพยิ่งขึ้น อาศัยอำนาจตามความในมาตรา49แห่งพระราชบัญญัติระเบียบบริหารราชการกรุงเทพมหานคร พ.ศ. 2528 ผู้ว่าราชการกรุงเทพมหานครจึงกำหนดระเบียบขึ้นไว้ ดังต่อไปนี้ ข้อ 1ระเบียบนี้เรียกว่า"ระเบียบกรุงเทพมหานครว่าด้วยกลุ่มสถานศึกษาฝึกอาชีพกรุงเทพมหานคร พ.ศ. 2542" ข้อ 2ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ข้อ 3บรรดา ระเบียบ ข้อบังคับหรือคำสั่งอื่นใดในส่วนที่ได้กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ ให้ใช้ระเบียบนี้แทน ข้อ 4ในระเบียบนี้ "สถานศึกษา" หมายความว่า วิทยาลัย โรงเรียนฝึกอาชีพศูนย์ฝึกอาชีพ หรือสถานศึกษาที่เรียกชื่ออย่างอื่นที่กรุงเทพมหานครจัดตั้ง ซึ่งจัดหลักสูตรการศึกษาอาชีพต่ำกว่าปริญญาตรี ข้อ 5วัตถุประสงค์ในการจัดตั้งกลุ่มสถานศึกษา มีดังนี้ (1)เพื่อส่งเสริมและอำนวยประโยชน์ด้านพัฒนาการเรียนการสอนภายในกลุ่มสถานศึกษาให้มีประสิทธิภาพและสอดคล้องกับความต้องการของตลาดแรงงาน (2)เพื่อสนองนโยบายด้านการฝึกอาชีพของกรุงเทพมหานคร (3) เพื่อให้มีการปรึกษาประสานงานพิจารณาปัญหาต่างๆ และร่วมมือกันระหว่างสถานศึกษาในกลุ่ม ระหว่างกลุ่มสถานศึกษา สำนักงานเขตสำนักพัฒนาชุมชน และหน่วยงานอื่นที่เกี่ยวข้องในการปฏิบัติงาน (4) เพื่อให้มีการเพิ่มพูนความรู้ ความสามารถตลอดจนการแลกเปลี่ยนประสบการณ์และส่งเสริมความสัมพันธ์อันดีต่อกัน (5) เพื่อให้สถานศึกษาได้ร่วมมือช่วยเหลือกันในการบริหารทางวิชาการ การจัดสวัสดิการและกิจกรรมอื่นๆ ข้อ 6หลักเกณฑ์การจัดกลุ่มสถานศึกษา (1) การจัดสถานศึกษาเข้ากลุ่มให้พิจารณาสภาพที่ตั้งของสถานศึกษาตามการแบ่งกลุ่มสำนักงานเขตของกรุงเทพมหานคร (2) ที่ทำการกลุ่มสถานศึกษาให้ประธานกรรมการบริหารกลุ่มสถานศึกษาเป็นผู้กำหนด ข้อ 7หน้าที่ของกลุ่มสถานศึกษา (1)ปรับปรุงและส่งเสริมคุณภาพการศึกษาอาชีพของสถานศึกษา (2) ร่วมมือกันจัดกิจกรรม และแก้ไขปัญหาต่างๆทางการศึกษาอาชีพเพื่อประโยชน์ต่อการเรียนการสอน (3)ปฏิบัติการให้เป็นไปตามแผนงานและโครงการของกลุ่ม (4) เสนอปัญหาแนวทางแก้ไขและข้อเสนอแนะเกี่ยวกับการพัฒนาการศึกษาอาชีพต่อผู้บริหารตามลำดับเพื่อพิจารณา (5) ประสานงานระหว่างสถานศึกษาในกลุ่มระหว่างกลุ่มสถานศึกษา สำนักงานเขต สำนักพัฒนาชุมชนและหน่วยงานอื่นที่เกี่ยวข้องเพื่อประโยชน์ทางการศึกษาอาชีพ (6) จัดให้มีการบริการของกลุ่มสถานศึกษาและการช่วยเหลือกันระหว่างสถานศึกษาในกลุ่มด้านวัสดุ สื่อการเรียน และอื่นๆ (7)ประชาสัมพันธ์และเผยแพร่ผลงานของกลุ่มสถานศึกษา (8) ติดตามประเมินผลงานของกลุ่มสถานศึกษา ข้อ 8ให้มีคณะกรรมการกลุ่มสถานศึกษาซึ่งต่อไปในระเบียบนี้จะเรียกว่า "คณะกรรมการบริหารกลุ่มสถานศึกษา" ประกอบด้วยหัวหน้าสถานศึกษาที่มีสถานศึกษาตั้งอยู่ในกลุ่มสำนักงานเขตที่กรุงเทพมหานครกำหนด ให้คณะกรรมการบริหารกลุ่มสถานศึกษาเลือกประธานกรรมการหนึ่งคนรองประธานกรรมการหนึ่งคนและให้ประธานกรรมการคัดเลือกข้าราชการกรุงเทพมหานครเป็นเลขานุการและผู้ช่วยเลขานุการตำแหน่งละหนึ่งคนโดยให้มีวาระดำรงตำแหน่งคราวละ 2 ปี และอาจได้รับการแต่งตั้งอีกได้ ข้อ 9ให้ประธานกรรมการบริหารกลุ่มสถานศึกษา เสนอรายชื่อคณะกรรมการบริหารกลุ่มสถานศึกษา เลขานุการ และผู้ช่วยเลขานุการให้ผู้อำนวยการสำนักพัฒนาชุมชนแต่งตั้ง ข้อ 10 ให้มีคณะที่ปรึกษาคณะกรรมการบริหารกลุ่มสถานศึกษาประกอบด้วยผู้อำนวยการสำนักพัฒนาชุมชน รองผู้อำนวยการสำนักพัฒนาชุมชนผู้อำนวยการกองในสังกัดสำนักพัฒนาชุมชนและหัวหน้าฝ่ายที่เกี่ยวข้องตามที่ผู้อำนวยการสำนักพัฒนาชุมชนกำหนด คณะที่ปรึกษามีหน้าที่ให้การปรึกษาและสนับสนุนการบริหารงานของกลุ่มสถานศึกษาหรือตามที่กลุ่มสถานศึกษาร้องขอ ข้อ 11 คณะกรรมการบริหารกลุ่มสถานศึกษา มีหน้าที่ดังนี้ (1)จัดทำแผนงานปรับปรุงสถานศึกษาภายในกลุ่มประจำปีการศึกษาให้สอดคล้องและสนองนโยบายการจัดการศึกษาของกรุงเทพมหานครเพื่อเสนอสำนักพัฒนาชุมชนให้ความเห็นชอบ (2) ปฏิบัติตามแผนงานที่ได้วางไว้ (3) พิจารณาและให้ความเห็นเกี่ยวกับแผนงานหรือโครงการดำเนินงานปรับปรุงสถานศึกษาภายในกลุ่ม (4)พิจารณาและเสนอแนะเกี่ยวกับการใช้งบประมาณประจำปีและเงินรายได้อื่นๆของกลุ่มสถานศึกษา (5)ติดตามและประเมินผลการปฏิบัติงานของสถานศึกษาในกลุ่ม (6)ให้มีอำนาจตั้งอนุกรรมการหรือคณะทำงานฝ่ายต่างๆ ของกลุ่มสถานศึกษา ข้อ 12 การดำเนินการประชุม (1) การประชุมคณะกรรมการบริหารกลุ่มสถานศึกษาคณะอนุกรรมการหรือคณะทำงานจะต้องมีผู้เข้าร่วมประชุมไม่น้อยกว่ากึ่งหนึ่งของจำนวนกรรมการทั้งหมดจึงถือเป็นองค์ประชุมถ้าประธานไม่สามารถปฏิบัติหน้าที่ได้ให้รองประธานเป็นประธานที่ประชุมแทนถ้าประธาน รองประธานไม่สามารถปฏิบัติหน้าที่ได้ให้กรรมการที่มาประชุมเลือกกรรมการคนหนึ่งเป็นประธานที่ประชุม (2) การลงมติจะโดยวิธีลับหรือเปิดเผยก็ตามให้ถือคะแนนเสียงข้างมากเป็นเกณฑ์ถ้าคะแนนเสียงเท่ากันให้ประธานออกเสียงชี้ขาด ข้อ 13 สถานศึกษาในกลุ่มมีหน้าที่ช่วยเหลือกันดังนี้ (1)ประชุมครูเกี่ยวกับการปรับปรุงส่งเสริมงานด้านวิชาการและบริหารงานตามแผนงานและโครงการที่ได้วางไว้ (2) จัดกิจกรรมต่างๆตามแผนงานและโครงการที่สถานศึกษาได้รับอนุมัติแล้ว (3) ช่วยเหลือด้านวัสดุ สื่อการเรียนและบริการด้านต่างๆ ซึ่งกันและกัน (4) ร่วมมือในการวัดผลทางการศึกษา (5)ร่วมมือในการประเมินผลและประชาสัมพันธ์สถานศึกษา (6) ร่วมมือและช่วยเหลือตามที่เห็นสมควร ข้อ 14 ให้ปลัดกรุงเทพมหานครรักษาการให้เป็นไปตามระเบียบนี้ และให้มีอำนาจตีความวินิจฉัยปัญหาเกี่ยวกับการปฏิบัติตามระเบียบนี้ ประกาศ ณวันที่ 8 พฤศจิกายน พ.ศ. 2542 พิจิตต รัตตกุล ผู้ว่าราชการจังหวัดกรุงเทพมหานคร